O aarde! Man bring skaap saam strand toe | Netwerk24
O aarde! Man bring skaap saam strand toe
Deur Ané van Zyl 14 Januarie 2020 11:24
Dit is glad nie ongewoon om jou troeteldier saam te neem strand toe nie. Trouens, honde is van die beste geselskap vir ’n uitstappie langs die see.
Maar een man het ’n ongewone troeteldier wat ook uitstappies na die strand geniet.
“Ek het nou al baie goed op Onrus se strand gesien, maar dié een is die kersie op die koek,” het een strandganger op Facebook gesê en ’n foto geplaas van ’n man in ’n groen hemp wat doodluiters op ’n stukkie gras by dié gewilde strand sit met ’n skaap in sy arms.
Die skaap lyk in sy element en lê selfs asof hy ’n hond is.
Die man, wie se naam nie bekend is nie, gaan stap met sy troetelskaap. Foto: Facebook/Elmarie Palm van Niekerk
Nog ’n vrou het die man langs die straat raakgesien en móés dit op Facebook plaas.
“ ’n Man gaan stap met sy skaap!” skryf sy by die foto. In dié foto lei die man sy troetelskaap aan ’n leiband rond.
Die plasing het baie reaksie uitgelok en mense het gesê hulle wonder waar die skaap vandaan kom.
“Ek het met hierdie man gepraat,” sê een persoon.
“Hy het gesê hy het die skaap al sedert hy twee dae oud is. Hy het my belowe dat hy hom nooit sal eet nie. Die skaap is soos sy kind.”
Die vriende sit langs die see by Onrusrivier. Foto: Facebook/Francois Eloff
Iemand anders skryf dat die skaap nou vyf maande oud is en dat die man “baie lief is vir sy skapie”.
“Toe ek hulle raakgeloop het, het hulle teruggekom van die strand af. Hulle bly in Fisherhaven.”
Talle mense het grappe gemaak oor die skaap wat op stranduitstappies gaan en een persoon sê: “Versigtig. Hy kan uiteindelik by ’n braai op Clifton-strand beland.”
Nog iemand sê sy het die skaap voor in die man se voertuig sien sit terwyl hy brandstof ingooi.
“Hy tree net soos ’n hondjie op!”
Meer oor: Omrus | Skaap | Strand